酬趙存道都曹見贈
作者：釋道潜
朝代：宋

paragraphs: 騷人久無聞，風雅日浸衰。
汀洲空蘭芷，憔悴無芳姿。
參軍妙述作，鮑謝相並馳。
明珠不自耀，光彩閟陸離。
聊因五斗粟，暫寄東海湄。
官身雖簿領，游刃能一麾。
寥寥古寺空，轉砌春日遲。
閉關時却掃，寂寂下書帷。
唐虞悉觀覽，百氏了不遺。
論文慎許可，紀律嚴自持。
昨朝發新詠，落語皆瑰奇。
世無楊德祖，詎識黄絹詞。